*Etični kodeks alumnov Univerze v Ljubljani*

Klubi alumnov Univerze v Ljubljani vsi njihovi člani, sodelavci in prostovoljci (pod skupnim imenom Alumni UL), spoštujejo Etični kodeks alumnov Univerze v Ljubljani. Etični kodeks odraža željo Univerze v Ljubljani in njenih članic, da vsi alumni UL zasledujejo najvišje etične in moralne standarde.

Etični kodeks velja za osebna, profesionalna, realna in digitalna okolja, kjer se posameznika lahko identificira kot alumna Univerze v Ljubljani.

Etični kodeks ne nadomešča, temveč dopolnjuje veljavno zakonodajo in druga pravila posamezne stroke oz. strokovnih združenj katerih član je lahko posamezni alumen/alumna UL.

Alumni UL se zavzemamo za spoštovanje in uporabo naslednjih vrednot v vsakodnevnem življenju:

* **Integriteta** Alumni UL držimo svoje obljube. Naše dobro ime sloni na poštenju, pravičnosti in spoštovanju do vsakogar.
* **Modrost** Alumni UL stalno nadgrajujemo svoje znanje. Verjamemo, da je znanje edini ključ do osebnega, strokovnega in narodnega razvoja.
* **Odgovornost** Alumni UL sprejemamo odgovornost do mlajših rodov in narodnega napredka. Mlade pomagamo vzgajati v bodoče vrhunske strokovnjake.
* **Ponos** Alumni UL se zavedamo kvalitete izobrazbe, ki smo jo prejeli na Univerzi v Ljubljani. Spoštujemo njeno bogato zgodovino in njen doprinos k napredku slovenskega naroda. S ponosom se predstavljamo kot njeni alumni in krepimo njen ugled.
* **Sodelovanje** Skupaj lahko dosežemo več. Zato se Alumni UL povezujemo in si pomagamo med sabo.

Od alumnov UL in njihovih klubov se pričakuje, da se bodo vedli in delovali v skladu s temi vrednotami.

***Nesprejemljivo vedenje***

V skladu z vrednotami alumnov UL so naslednje oblike vedenja nesprejemljive in se lahko sankcionirajo s takojšnjo izključitvijo iz skupnosti alumnov UL:

1. **Kazniva dejanja**: kar vključuje, vendar ni omejeno na, sovražni govor, hujša kazniva dejanja, kraje, poneverbe ter druga kazniva dejanja zoper lastnino ali osebo posameznika.
2. **Neprimeren nivo komunikacije**: kar vključuje, vendar ni omejeno na izražanje mnenj in idej, ki so po svoji naravi diskriminatorne (ksenofobične, rasistične, homofobične ipd.), uperjene proti različnim manjšinam (etničnim, narodnim, verskim, kulturnim, spolnim ipd.), strokam (učiteljem, zdravnikom, novinarjem ipd.) ali javno izpostavljenim posameznikom (politikom, športnikom, znanim osebnostim ipd.).
3. **Nadlegovanje**: kar vključuje, vendar ni omejeno na, spolno in fizično nadlegovanje ter nadlegovanje na delovnem mestu.
4. Drugo vedenje, ki škodi ugledu Univerze v Ljubljani, njenih članic in njihovih klubov alumnov.

Ostale kršitve etičnega kodeksa se sankcionirajo z različnimi oblikami disciplinskih ukrepov, ki zajemajo:

* opozorilo o kršitvi etičnega kodeksa alumnov UL,
* začasen ali popoln preklic koriščenja ugodnosti alumnov UL,
* začasno ali trajno prepoved uporabe spletne platforme,
* opozorilo pred izključitvijo,
* začasno ali trajno izključitev iz kluba alumnov.

Za obravnavo kršitev in izrek sankcij je zadolžena Etična komisija Univerze v Ljubljani.

Alumni UL prevzemajo odgovornost za prijavo kršitve etičnega kodeksa. To velja tako za kršitve s strani klubov alumnov kot posameznikov. Univerza v Ljubljani se zavezuje, da bo prijavitelj kršitve ostal anonimen.

Opažene kršitve sporočite svojim klubom alumnov oz. v primeru kršitve kluba Univerzi v Ljubljani na elektronski naslov alumni@uni-lj.si.